Mandela se gunsteling: MalvapoedingMalvapoeding Nelson Mandela het glo ŉ soettand gehad, volgens sy persoonlike kok, Xoliswa Ndoyiya. “Hy sou kinders ontmoedig om soet goed te eet, en het gesê dis beter om vrugte te eet,” het Ndoyiya gesê. Maar wanneer malvapoeding of aarbeikoekstruif bedien is, het die voormalige staatsman glo reggeskuif. Ndoyiya was sedert 1992 al Mandela se persoonlike kok. Haar werksonderhoud het glo net uit een vraag bestaan: “Kan jy ons tradisionele kos voorberei?” Sy is dadelik aangestel. “Ukutya Kwasekhaya,” die tradisionele kos van Xhosa-sprekers, is ook die titel van haar resepteboek wat sy onlangs uitgebring het met al Mandela se gunstelingresepte. Klik hier om meer te lees. Malvapoeding-resep: Bestanddele 30 ml botter 100 g (125 ml) suiker 2 eiers 15 ml appelkooskonfyt 15 ml suurlemoensap of asyn 5 ml koeksoda 250 ml melk 120 g (250 ml) koekmeelblom 2,5 ml sout Sous 115 g (125 ml) botter 250 ml melk 200 g (250 ml) suiker 5 ml vanieljegeursel 125 ml room Metode 1. Meng die botter en suiker en klits die eiers en konfyt daarby. 2. Voeg die suurlemoensap of asyn by. (Dit maak nie saak as dit skif nie.) 3. Los die koeksoda in die melk op. 4. Sif die koekmeelblom en sout saam. 5. Voeg die meelmengsel en melk beurtelings by die eiermengsel. 6. Skep die beslag in ’n gesmeerde oondskottel en bak vir 25 tot 30 minute of tot gaar by 180 °C (350 °F). 7. Berei intussen die sous. Verhit die botter, melk, suiker en vanieljegeursel tot kookpunt en prut vir 5 minute. Hou warm. 8. Voeg die room by en giet die sous oor die poeding sodra dit uit die oond kom. Resep oorspronklik gepubliseer in Boerekos Uitgewer: Lapa Prys: R195-00* *Prys onderhewig aan verandering